पाक संग सभी मुद्दे सुलझाना चाहते हैं : पीएम  
प्रधानमंत्री मनमोहन सिंह ने शुक्रवार को कहा कि भारत, पाकिस्तान के साथ जम्मू एवं कश्मीर सहित सभी लम्बित मुद्दे सुलझाना चाहता है।
प्रधानमंत्री मनमोहन सिंह ने शुक्रवार को कहा कि भारत, पाकिस्तान के साथ जम्मू एवं कश्मीर सहित सभी लम्बित मुद्दे सुलझाना चाहता है लेकिन वहां जारी चरमपंथी गतिविधियां चिंता का कारण है। प्रधानमंत्री दिनभर के लिए जम्मू के दौरे पर हैं।  सिंह ने कहा, "हम, दोनों देशों के बीच लम्बित सभी मुद्दों को दोस्ताना बातचीत की प्रक्रिया के जरिए सुलझाना चाहते हैं। हम खुले दिमाग से बातचीत करेंगे।"  प्रधानमंत्री ने यहां शेर-ए-कश्मीर कृषि विज्ञान एवं प्रौद्योगिकी विश्वविद्यालय के दीक्षांत समारोह को सम्बोधित करते हुए कहा, "हम, दोनों देशों के बीच लम्बित मुद्दों को दोस्ताना, रचनात्मक एवं शांतिपूर्ण बातचीत के जरिए सुलझाना चाहते हैं। और इसमें जम्मू एवं कश्मीर का मुद्दा भी शामिल है।"  मनमोहन सिंह ने कहा, "हम, जम्मू एवं कश्मीर के लोगों की बेहतरी, उनके सम्मान तथा उनकी शांति से जुड़े सभी मुद्दों पर चर्चा करना चाहते हैं।"  लेकिन सिंह ने इसके साथ ही पाकिस्तान से उपज रहे आतंकवाद पर भी चिंता जाहिर की। उन्होंने नवम्बर 2008के मुम्बई हमले का जिक्र करते हुए कहा, "मुम्बई में जो कुछ हुआ, हम उसे भूल नहीं सकते।"   सिंह ने पाकिस्तान से आग्रह किया कि "उसे दोषियों को न्याय के कटघरे में खड़ा करने में कोई कसर बाकी नहीं छोड़नी चाहिए।"  प्रधानमंत्री ने पाकिस्तान के हालात का भी जिक्र किया, जहां एकमात्र ईसाई मंत्री शाहबाज भट्टी की इस सप्ताह के प्रारम्भ में हत्या कर दी गई। सिंह ने कहा, "पाकिस्तान में चरमवादी संगठनों की गतिविधियां चिंता का कारण हैं। लेकिन मैं मानता हूं कि पाकिस्तान में बौद्धिक समुदाय के बीच यह धारणा बढ़ रही है कि पाकिस्तानी समाज और राजनीति पर इन संगठनों के प्रभाव को समाप्त करने के लिए कुछ गम्भीर कदम उठाए जाने की जरूरत है।"  सिंह ने कहा कि उन्होंने पाकिस्तान से आग्रह किया है कि वह इन संगठनों के खिलाफ कड़ी और ठोस कार्रवाई करे।  ज्ञात हो कि फरवरी में भूटान में दोनों देशों विदेश सचिवों की मुलाकात के बाद भारत-पाकिस्तान सभी मुद्दों पर बातचीत फिर से शुरू करने को राजी हुए हैं।